U svom opširnom izvještaju s prošle sjednice Rektorskog zbora, sveučilišni pamflet Universitas piše kako su rektori raspravljali, između ostaloga, i o tome kako mlade više vezati uz domaće fakultete i uz našu državu. Rektor Sveučilišta u Puli Alfio Barbieri predložio je tako da se uvede obaveza studentima da u Hrvatskoj moraju odraditi određeni broj godina te u suprotnom moraju platiti studij. U anketi koju smo proveli na portalu srednja.hr premoćna većina ispitanika takav stav nije podržala. Još zanimljivije je da je kritika na izjave pulskog rektora stigla iz redova SDP-a, čiji je ministar obrazovanja imao isti stav.

Prema pisanju sveučilišnog pamfleta Universitas, na sjednici rektorskog zbora održanoj u prosincu, splitski rektor Dragan Ljutić inicirao je raspravu rektora o tome kako mlade potaknuti na ostanak u Hrvatskoj.

– Naši ljudi su najbolji matematičari, kemičari, fizičari, najbolji u STEM području, a kukamo kao da smo neka druga liga. Zato bih volio da svatko kaže što bi bilo dobro napraviti da se ti mladi ljudi vežu za naše fakultete, uz našu državu, prenosi Ljutićeve riječi Universitas.

Mladi bi bili spremni otplaćivati studij s inozemnom plaćom

Možda najkonkretniji imao je rektor Sveučilišta J. Dobrile u Puli, Alfio Barbieri, čije riječi Universitas prenosi ovako:

– Rektor Sveučilišta Jurja Dobrile u Puli, prof. Alfio Barbieri predložio je – zajedno s MZO-om – obaveze studentima da moraju odraditi u zemlji određeni broj godina, a u suprotnom da moraju platiti studij. Zbog nedostatka radnih mjesta, međutim, predložio je slobodni odlazak bivšim studentima koji u roku od dvije godine ne nađu zaposlenje, no istodobno bi i sveučilišta trebala preispitati svoje kvote, prenosi Barbierijev stav posljednji broj Universitasa u 2018.

Na portalu srednja.hr proveli smo anketu u kojoj smo naše čitatelje pitali ‘Bi li vas u Hrvatskoj zadržala obaveza plaćanja studija u slučaju odlaska u inozemstvo?’. U anketi je do trenutka pisanja ovog teksta glasalo 902 čitatelja, a većina (80,91%) ih je podržala opciju ‘Ne, s inozemnom plaćom bih u par mjeseci otplatio/la troškove studija u Hrvatskoj’.

Da je država puno uložila u njihovo studiranje i da je njihova dužnost ovdje ostati raditi smatra 8,44% sudionika ankete. Za opciju ‘nikada nisam ni pomislio/la na život u inozemstvu nakon studija’ glasalo je 10,77% sudionika ankete.

SDP kritizira izjavu rektora, a njihov je ministar imao isti stav

Poduži Facebook post o prijedlogu pulskog rektora objavljen je na stranicama SDP-a Split u kojemu je predsjednik tog ogranka, Goran Kotur, kritizirao ovakav stav.

– Da nije tragično, bilo bi smiješno. Ovako nešto vidjeli smo dosad samo u stripu „Alan Ford“ na natpisu iznad kina: „Ulaz slobodan, izlaz se naplaćuje“. Dok bi rektor jednog hrvatskog sveučilišta mlade zadržavao u Hrvatskoj pod prijetnjom naplate, odnosno ovrhe, drugi rektori na to, koliko je poznato, ne reagiraju. Zar je hrvatska akademska zajednica, odnosno njezin dio, spao na to da koristi rješenja poput Berlinskog zida iz Istočne Njemačke? Osim što bi se time izravno kršila pravna stečevina Europske unije o slobodi kretanja, mjera bi bila iznimno neefikasna i nepravedna. Mladi bi čovjek, prema pulskom rektoru, dvije godine trebao u Hrvatskoj živjeti bez posla prije nego što može dobiti dopusnicu i slobodno napustiti Hrvatsku. Zar rektor zaista misli da se tako može zaustaviti ili ograničiti iseljavanje!? Ako ovako razmišljaju „najveći umovi“ ove zemlje, nije ni čudo što se mladi iseljavaju. U svemu ovome ipak postoji jedna utjeha – jedna smo zemlja! Naime, i u Istri kao i u ostatku Hrvatske, vrijedi ona Krležina: „Glupost je svemirska sila“, piše Kotur.

I dok danas SDP kritizira stav pulskog rektora, malo tko je zaboravio da je gotovo identično po tom pitanju 2014. razmišljao ministar obrazovanja SDP-ove Vlade, Vedran Mornar.

– Smatram da bi bilo razumno da se studentima koji se školuju na račun države uvede obveza da ostanu neko vrijeme u Hrvatskoj ili da vrate novac ako odu van. To su napravile puno demokratičnije zemlje nego Hrvatska, kao Engleska, naprimjer. Meni bi to bilo razumno. Jasno je da su neki protiv. Meni se čini da je etično da čovjek u kojeg se uložilo 200, 300, 400, 500, 600 tisuća kuna, koliko košta prosječni studij, da bar kroz porez vrati dio tog novca. Ja bih da se svakom studentu izda račun koliko košta godina i da na računu piše da je sto posto platila država, kazao je Mornar 2014.

Izjavu bivšeg ministra Mornara tada su osudili Hrvatski studentski zbor i Vijeća studenata veleučilišta i visokih škola, a u anketi koju smo tada proveli 84,56% glasača nije podržalo izjave bivšeg ministra.